Sisina
Sejtitek-é, milyen harci díszben Diána, 
Ha járja a vadont, s felver minden bokort? 
Haját s keblét a szél, részeg lelkét zilálja 
A büszke zaj, s lebír egész leventesort!

Vagy a véres idők menyasszonyát ki látta? 
Théroigne-t! ment nyomán mezítlábas csoport,
Arca s szemük tüzelt, a nagy szerepet játszva, 
S szablyásan, rohamot tróntermekig sodort!

Sisina is ilyen! ez édes amazonban
A harc lelkén kivül irgalom él azonban:
Bátor heve, melyet dobszó s lőpor vadít,

Az esdeklők előtt minden fegyvert letészen, 
S lángszaggatott szive, ha talál valakit, 
Aki méltó reá, lágy könnyek kelyhe lészen.
Versek
Szonettek